HEMRAJ คาดโอนที่ดิน Q4/58 ราว 600 ไร่-เป้าขายปี 59 ที่ 1.3-1.4 พันไร่
HEMRAJ คาดโอนที่ดิน Q4/58 ราว 600 ไร่-เป้าขายปี 59 ที่ 1.3-1.4 พันไร่
26 พ.ย. 2558

นางสาวจรีพร จารุกรสกุล รองประธานคณะกรรมการ และรองประธานกรรมการบริหาร บริษัท เหมราชพัฒนาที่ดิน จำกัด (มหาชน) หรือ HEMRAJ เปิดเผยว่า ในไตรมาส 4/58 บริษัทคาดว่าจะโอนที่ดินราว 600 ไร่ ซึ่งรวมถึงที่ดินของบริษัท เอสเอไอซี มอเตอร์-ซีพี จำกัด ผู้ผลิตและจำหน่ายรถยนต์แบรนด์อังกฤษ MG ที่ได้มีการลงนามในสัญญาซื้อขายที่ดินกับบริษัทในวันนี้จำนวน 437.5 ไร่ ในนิคมอุตสาหกรรมการเหมราชอีสเทิร์นซีบอร์ด 2 จ.ชลบุรี มูลค่ากว่า 1,000 ล้านบาท ซึ่งจะโอนที่ดินในปีนี้ทั้งหมด
นอกจากนี้ยังมีลูกค้าของบริษัทที่คาดสรุปดีลและโอนที่ดินภายในช่วงที่เหลือของปีนี้อีกราว 200 ไร่ ราคาเฉลี่ยอยู่ที่ 3-4 ล้านบาท/ไร่ ซึ่งจะทำให้ปีนี้บริษัทสามารถทำยอดขายที่ดินได้ 1,100 ไร่ ตามเป้าหมาย อีกทั้งขณะนี้มีลูกค้าที่มีดีลอยู่อีกจำนวนมาก ที่เป็นรายใหญ่กลุ่มยานยนต์จากญี่ปุ่น ซึ่งมีทั้งรายใหญ่และเล็ก พื้นที่ตั้งแต่ 30-40 ไร่ ไปจนถึง 200 ไร่
ปัจจุบัน HEMRAJ มีที่ดินเหลือขาย 11,000 ไร่ จากทั้งหมด 45,000 ไร่ โดยขายไปแล้ว 30,000 ไร่
สำหรับปี 59 ตั้งเป้ายอดขายที่ดิน 1,300-1,400 ไร่ ส่วนใหญ่เป็นลูกค้ากลุ่มยานยนต์ โดยเฉพาะจากญี่ปุ่นและจีนที่จะเพิ่มเข้ามา เพราะนักลงทุนต่างชาติยังมองประเทศไทยเป็นฐานการผลิตที่น่าสนใจ และการที่ได้กลุ่มเอสเอไอซีฯ ซึ่งเป็นบริษัทร่วมทุนระหว่างผู้ผลิตรถยนต์รายใหญ่ในประเทศจีน บริษัท เซียงไฮ้ ออโต้โมบิล อินดัสเทรียล คอร์ปอร์เรชั่น และเครือเจริญโภคภัณฑ์ประเทศไทยนั้น เข้ามาตั้งฐานการผลิตในไทย ก็จะทำให้มีซัพพลายเออร์อีกจำนวนมากเข้ามาด้วย โดยปัจจุบันสัดส่วนลูกค้าที่เป็นญี่ปุ่นราว 40% จีน 5% แต่ปี 59 คาดว่าจะมีสัดส่วนลูกค้าจากจีนเพิ่มเป็น 10% หลังเอสเอไอซี มอเตอร์-ซีพี เข้ามา
ขณะที่คาดว่าในปี 59 จะปรับราคาขายที่ดินเพิ่มขึ้นราว 10% ตามภาวะเงินเฟ้อ โดยปัจจุบันสัดส่วนรายได้ของบริษัทมาจากยอดขายที่ดิน 60% ค่าเช่า อาคารสำเร็จรูป 15% สาธารณูปโภค 20% อื่นๆ 5% ซึ่งปีหน้ารายได้ค่าเช่าก็จะเพิ่มขึ้นด้วย
นางสาวจรีพร กล่าวอีกว่า ในปี 59 หลัง HEMRAJ มีการควบรวมกับ บมจ.ดับบลิวเอชเอ คอร์ปอเรชั่น (WHA) แล้ว ในส่วนของ WHA จะมีรายได้รวมแตะ 20,000 ล้านบาท จากปีนี้ที่รวม 2 บริษัทมีรายได้รวมที่ 11,000 ล้านบาท โดยปี 59 บริษัทจะขายกองทรัสต์เพื่อการลงทุนในอสังหาริมทรัพย์ (REIT) ขอ HEMRAJ มูลค่ากองกว่า 6,000 ล้านบาท ซึ่งเลื่อนจากเดิมที่คาดจะขายปลายปีนี้
นางสาวจรีพร กล่าวว่า ในส่วนของราคาหุ้น WHA วันนี้ได้ปรับลงมาต่อเนื่อง โดยส่วนตัวจะเข้าไปซื้อเพิ่มต่อเนื่อง อย่างไรก็ตาม ถึงแม้ราคาหุ้นจะปรับลงแต่พบว่ากลุ่มกองทุนต่างชาติก็ยังเข้าซื้ออยู่ ทำให้ปัจจุบันสัดส่วนการถือหุ้นของนักลงทุนต่างประเทศรวม NVDR ถือหุ้น WHA เพิ่มขึ้นเป็น 17-18% จากเดิมที่ไม่ถึง อีกทั้งช่วงที่ผ่านมามีกองทุนเข้ามาสนใจซื้อจำนวนมาก โดยเฉพาะกองทุนจากยุโรป หลังจากได้มีการนำเสนอข้อมูลให้กับนักลงทุนต่อเนื่อง และในวันพรุ่งนี้ บริษัทฯก็จะไปโรดโชว์ที่ประเทศสิงคโปร์ ก็เชื่อว่าจะสร้างความมั่นใจให้กับนักลงทุนได้มากขึ้น